Mohamed Salah pożittiv għall-Covid-19 L-attakkant internazzjonali Eġizzjan ta' Liverpool, Mohamed Salah, beda perjodu ta' iżolament wara li ttestja pożittiv għall-Covid-19 biex kompla jżid mal-kriżi tal-iskwadra li bħalissa qed jiffaċċja l-coach, Jurgen Klopp. F'din il-waqfa ta' ġimgħatejn għal-logħbiet internazzjonali, Klopp tilef lid-difensur Joe Gomez li sofra injury fil-ligamenti waqt it-taħriġ mal-iskwadra tal-Ingilterra biex se jitlef il-kumplament tal-istaġun. Barra minn hekk, iż-żewġ Brażiljan, il-goalkeeper Alisson Becker u l-attakkant Roberto Firmino, qed jistnnew it-tieni test minħabba li waqt it-taħriġ mal-iskwadra nazzjonali kien hemm player, li ismu ma ssemmiex, li kien pożittiv għall-coronavirus. Fil-veritá, Salah ma għandu l-ebda sintomi iżda huwa ttestja pożittiv wara li attenda għat-tieġ ta' ħuh fl-Eġittu qabel ma ngħaqad mal-iskwadra nazzjonali. Huwa deher jiżfen fil-preżenza ta' bosta persuni oħra li ma kienu lebsin l-ebda protezzjoni. Għaldaqstant huwa se jibqa' f'pajjiżu biex isegwi l-perjodu ta' iżolament biex se jitlef il-partita importanti kontra Leicester City u dik ta' Atalanta mill-UEFA Champions League. Fi stqarrija, l-FA Eġizzjana ħabbret li Salah instab pożittiv wara li sarlu t-tieni tampun mediku.